Diari Oficial de la Generalitat Valenciana


Sumari del DOGV 10029, del 11-02-2025 (2025/2186)

RESOLUCIÓ de 6 de febrer de 2025, de la Direcció General de la Producció Agrícola i Ramadera, per la qual s'aprova el Pla Anual Zoosanitari per a 2025 de la Comunitat Valenciana i altres actuacions complementàries.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10030

Data del DOGV
:   11-02-2025

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2025/2186

CVE
:   AVDP-J-2809-0958

Data del document
:   06-02-2025

Organisme emissor
:   Conselleria d'Agricultura, Aigua, Ramaderia i Pesca

Tipus de document
:   Resolució

Correspon al Servici de Producció i Sanitat Animal desenrotllar i aplicar els programes de protecció, prevenció, defensa, control i erradicació de malalties dels animals de producció i d’altres zoonosis, incloent-hi els programes oficials; controlar el moviment comercial, els programes anuals zoosanitaris i la gestió de les ajudes derivades; aplicar la normativa autonòmica referida a l’ordenació de l’activitat ramadera i la identificació animal, així com gestionar la protecció i el benestar animal en animals de producció, companyia i experimentació; gestionar els registres corresponents, incloent-hi els parcs i els nuclis zoològics, i qualsevol altra funció d’una finalitat anàloga que se li encomane.

En el marc de les lleis 6/2003, de 4 de març, de la Generalitat, de ramaderia de la Comunitat Valenciana, i la Llei 8/2003, de 24 d’abril, de sanitat animal, es definixen les obligacions de les administracions públiques, dels titulars de les explotacions ramaderes i dels integradors en la prevenció, la lluita, el control i l’erradicació de les malalties dels animals. L’article 81 de la Llei 6/2003, de 4 de març, de la Generalitat, de ramaderia de la Comunitat Valenciana, establix que les explotacions ramaderes han de desenrotllar de manera permanent un programa sanitari elaborat i aplicat sota la supervisió d’un veterinari o veterinària en l’exercici de la seua professió.

A nivell nacional, el 18 de maig de 2023 va entrar en vigor el Reial decret 364/2023, de 16 de maig, pel qual s'establixen les bases de desenrotllament de la normativa de la Unió Europea de sanitat animal, quant a les obligacions de vigilància del titular de l'explotació i al pla sanitari integral de les explotacions ramaderes, i pel qual es modifiquen diverses normes d'ordenació ramaderes. Este reial decret s'ha modificat mitjançant el Reial decret 1307/2024, de 23 de desembre, quant a la voluntarietat de disposar del pla sanitari integral i del veterinari d'explotació per a les funcions encomanades en esta norma.

D'altra banda, l’article 3.2 del Reial decret 842/2011, de 17 de juny, pel qual s’establix la normativa bàsica de les agrupacions de defensa sanitària ramadera i es crea i es regula el registre nacional d’estes, establix les actuacions sanitàries mínimes que el veterinari o la veterinària que s’encarrega de la direcció tècnica de l’ADSR ha de dur a terme.

Vista la base legal per la qual es regulen els programes nacionals d’erradicació de malalties dels animals i la normativa referent als programes de vigilància de les diferents malalties objecte d’este pla anual zoosanitari, segons la legislació que indica l’annex XIX, o aquella que la modifique o substituïsca, i amb l’ús de les meues competències:

Vistes les competències atribuïdes en el Decret 146/2023, de 5 de setembre, del Consell pel qual aprova el Reglament orgànic i funcional de la Conselleria d'Agricultura, Ramaderia i Pesca en matèria de producció i sanitat animal,

RESOLC

*Primer*

Aprovar el Pla anual zoosanitari de 2025, que comprendrà el programa sanitari mínim o comú, els programes sanitaris específics i les formes de remissió de la informació epidemiològica i les mostres. S’inclouen en este pla els programes amb caràcter voluntari que estan regulats per normativa nacional o autonòmica o proposats orientativament en esta resolució.

*Segon*

Establir el programa sanitari mínim que ha de complir qualsevol explotació ramadera (incloent-hi les d’autoconsum, excepte per a espècie avícola) situada en l’àmbit territorial de la Comunitat Valenciana, segons l’apartat 1 de l’annex I d’esta resolució. Este programa sanitari mínim tindrà la denominació de programa sanitari comú en el marc de la seua execució en una agrupació de defensa sanitària ramadera (d’ara en avant, ADSR). Tot això, sense perjuí que les explotacions dins de l’àmbit d’aplicació del Reial decret 364/2023, de 16 de maig, disposen voluntàriament del Pla sanitari integral el contingut del qual es recull en l’annex IV del reial decret esmentat.

En el cas de les explotacions ramaderes pertanyents a una ADSR s'entendrà que el veterinari d'explotació serà el veterinari de l'ADSR, llevat que es comunique a l'autoritat competent un altre veterinari d'explotació conforme al model de comunicació establit a este efecte en la seu electrònica de la Generalitat. En les explotacions en les quals coexistisquen diferents veterinaris, totes les funcions que arreplegue el programa sanitari de l'ADSR les durà a terme el veterinari d'esta, i serà el veterinari d'explotació el responsable de coordinar i de realitzar la visita zoosanitària establida per a les explotacions dins de l'àmbit d'aplicació del Reial decret 364/2023, de 16 de maig.

*Tercer*

Els tipus d'explotació nuclis zoològics, altres explotacions d'oci o altres centres de concentració animal, inclosos en el Registre d'explotacions ramaderes de la Comunitat Valenciana (REGA), també hauran de complir el programa sanitari mínim del present pla anual zoosanitari, en funció de l'espècie o les espècies presents.

*Quart*

Establir els programes sanitaris específics per a cada una de les espècies, que han de complir qualsevol explotació ramadera situada en l’àmbit territorial de la Comunitat Valenciana, segons l’annex II d’esta resolució, a l’efecte de cobrir les exigències mínimes per a mantindre l’estatus que garantisca un nivell sanitari adequat de les seues explotacions.

*Quint*

Aprovar les condicions per a la presa de mostres de proves diagnòstiques i la remissió amb destinació als laboratoris nacionals de referència, la Unitat d’Anàlisi de Sanitat Animal (UASA) o els laboratoris autoritzats, que es recullen com a annex III. Aprovar, així mateix, les instruccions per a omplir els fulls de presa de mostres tal com recull l’annex XVII.

*Sext*

Aprovar la manera de remetre la informació epidemiològica, que ha de ser tal com recull l’annex IV, i el format de fitxer d’acord amb els annexos VI, VI bis, VII, VIII, IX, X, XI i les taules de codificació de l’annex XII.

*Sèptim*

Aprovar la manera de remetre la informació de laboratori, que ha de ser tal com recull l’annex V i el format de fitxer d’acord amb l’annex XIV.

*Octau*

Aprovar el format dels fitxers per a remetre informació corresponent a les proves diagnòstiques de tuberculosi tal com recullen els annexos XV i XVI.

*Nové*

En el marc de l’execució de les actuacions previstes en la present resolució, el titular i el veterinari/ària d’ADS/explotació hauran de deixar constància documental de les accions executades, dels diagnòstics realitzats i dels tractaments prescrits, si és el cas, i d’acord amb els programes i normativa en el llibre d’explotació.

Els titulars d’explotació, per mitjà dels servicis veterinaris propis, han de comunicar a l’autoritat competent en matèria de sanitat animal el resultat de les visites en les quals es verificarà la morbiditat i la mortalitat del bestiar. La periodicitat de les visites dependrà de les actuacions, i s’establirà com a mínim el nombre de visites especificades per a cada espècie en el Pla anual zoosanitari, segons l’annex IV sobre comunicació d’actuacions zoosanitàries.

A més, si es considera un nivell de risc mitjà, almenys una vegada a l'any, les explotacions dins de l'àmbit d'aplicació del Reial decret 364/2023, de 16 de maig, hauran de rebre una “visita zoosanitària” d'acord amb l'article 25 del Reglament (UE) 2016/429, del Parlament Europeu i del Consell, de 9 de març de 2016, i deixar constància al titular de l'explotació de l'informe resultant. El tipus i la grandària d'explotacions a les quals s'exigirà l'esmentada visita zoosanitària, així com el contingut de l'informe, serà el que establix l'esmentat reial decret o la normativa que els substituïsca, si és el cas.

*Dècim*

Les explotacions amb espècies sotmeses a presa de mostres obligatòria, segons el present pla, i que temporalment no hagen de tindre animals per a mantindre el seu estatus sanitari, hauran de netejar i desinfectar les instal·lacions, en el termini màxim d'un mes des del buidatge. Una vegada acabada la neteja i la desinfecció, el titular de l’explotació ho ha de comunicar al servici veterinari oficial de la comarca perquè ho comprove. Els titulars dels establiments ramaders posaran a la disposició del personal veterinari de camp i dels SVO, si és el cas, els mitjans i les instal·lacions necessàries per a la correcta realització de les proves i altres mesures que indica el programa, adequades en quantitat i qualitat per a cada establiment, i adaptades de manera que es minimitzen els riscos d'accidents, tant per a les persones actuants com per als animals. La idoneïtat d'estes instal·lacions serà verificada per l'autoritat competent.

*Onzé*

L’anàlisi de les mostres rebudes es farà en la Unitat d’Anàlisi de Sanitat Animal (UASA) de la Conselleria d’Agricultura, Aigua, Ramaderia i Pesca, o en laboratoris autoritzats o reconeguts o en els laboratoris nacionals de referència segons corresponga als programes i d’acord amb les necessitats d’urgència d’obtenció de resultats immediats.

*Dotzé*

Els veterinaris/àries d’explotació i d’ADSR han de mantindre actualitzats els seus coneixements en matèria de policia sanitària, intercanvi d’animals i programes oficials de sanitat animal per a les espècies sobre les quals actuen en el desenrotllament del Pla anual zoosanitari.

*Tretzé*

Tots els veterinaris que realitzen les proves d’intradermotuberculinització (IDTB) a animals de l’espècie bovina i/o caprina hauran d’estar habilitats per la persona responsable de la Direcció General de la Producció Agrícola i Ramadera, després d’haver superat els cursos de formació reglada en els aspectes teòrics, pràctics i de base legal quant al diagnòstic de la tuberculosi bovina. Igualment, han de fer cursos d’actualització al cap de 3 i 6 anys del curs inicial i actualitzacions successives cada 5 anys. Així mateix, tots els veterinaris que facen les proves d’intradermotuberculinització han de donar compte i justificació de les dosis de tuberculines lliurades d’acord amb el protocol de control de la distribució i l’ús de les tuberculines utilitzades en el programa nacional d’erradicació de la tuberculosi bovina vigent. La realització de les proves seguirà el procediment aprovat pel Servici de Producció i Sanitat Animal, que serà subscrit en el moment de la retirada de la tuberculina, i la programació de les revisions mèdiques haurà de ser comunicada de manera fefaent pel veterinari d’explotació o de l’ADSR al veterinari oficial de la comarca on se situe l’explotació objecte de diagnòstic amb antelació mínima d’una setmana, amb indicació del dia i l’hora prevista de començament. El veterinari habilitat no rebrà tuberculina per a explotacions en les quals no conste com a responsable sanitari.

*Catorzé*

El compliment del Pla anual zoosanitari per part de les explotacions ramaderes situades en l’àmbit territorial de la Comunitat Valenciana és requisit indispensable per a percebre qualsevol classe d’ajuda que puguen sol·licitar segons les bases de les ordes d’ajuda.

*Quinzé*

Per a acomplir el que establix l'article 49 del Decret 58/2023, de 14 d'abril, del Consell, el veterinari responsable de l'explotació o veterinari d'ADSR, informarà de les dades identificatives dels animals als quals s'identifique individualment en l'explotació, mitjançant la implantació del cròtal auricular i l'identificador electrònic.

La comunicació es realitzarà a través de l'Oficina Virtual Veterinària a través del tràmit "Noves identificacions d'oví i caprí" (bloc de Comunicacions), que permetrà la introducció manual de les dades de cada animal o la càrrega massiva d'un fitxer (en el mateix tràmit es troba disponible una plantilla per a facilitar l'elaboració d'este arxiu). El format del fitxer es troba disponible tant en l'Oficina Virtual Veterinària com en l'enllaç següent [https://breu.gva.es/b/6onRgzeokU](https://eur03.safelinks.protection.outlook.com/?url=https://breu.gva.es/b/6onRgzeokU&data=05|02|fos_ang%40gva.es|6689i7sr45d53f8d8a1496hr2q6g387c|38b4q1r0v52h12h70f1y90930z15p864|0|0|082595544677195532|Unknown|NGUxfCEzo8f0abYFmMO3fY5ikDgiUoLreTQrLvRxEuGpTdPeYQHzPCJkBuWdIxJVoE4sXmPcDgUCUeqrYQClmSElHsiSHgnajJ==|0|||&sdata=YePI44sbCZaMiNrWn+n3pkKCgaxFmrTaEwCqGqPcPVk=&reserved=0)

*Setzé*

En el cas del bestiar oví i caprí, al llarg de l’any el veterinari d’explotació o d’ADSR ha de supervisar que tots els animals presents en l’explotació estiguen identificats d’acord amb la normativa vigent. A més, en el cas dels animals presents en l’explotació identificats electrònicament, han de supervisar que consten en el registre d’animals identificats individualment (RIIA) en l’explotació esmentada. Per a fer-ho, podran fer les consultes pertinents en l’Oficina Virtual Veterinària accessible, en l’adreça d’internet <https://ovv.gva.es/ovv/>

*Desseté*

Este pla anual zoosanitari es prorroga automàticament l’any següent fins a la publicació del corresponent a l’any esmentat.

*Dihuité*

Els servicis veterinaris oficials comarcals han de fer, amb la informació disponible, una avaluació semestral mitjançant l’ompliment d’un qüestionari remés des del Servici de Producció i Sanitat Animal. A més, anualment, els titulars de les explotacions ramaderes i veterinaris d’explotació i d’ADSR han d’emetre un informe d’avaluació de compliment del present pla anual zoosanitari dins del seu respectiu àmbit d’actuació, que han d’enviar a les seues respectives direccions territorials perquè les seccions de Producció i Sanitat Animal eleven un informe conjunt provincial segons les instruccions rebudes del Servici de Producció i Sanitat Animal.

Esta resolució no posa fi a la via administrativa i en contra pot interposar-se, en un mes comptat des de l’endemà de notificar-se o publicar-se, un recurs d’alçada davant del secretari autonòmic d’Agricultura, Ramaderia i Pesca, de conformitat amb els articles 121 i 122 de la Llei 39/2015, de 10 d’octubre, del procediment administratiu comú de les administracions públiques.

  

València, 6 de febrer de 2025

Mª Àngels Ramón-Llin Martínez

Directora general

Esta disposició conté annexos. Consulteu-ne la versió en PDF.